**Упутство за израду завршног рада**

Студент је у могућности да пријави тему завршног рада најраније приликом уписа VI (шестог) семестра, а најкасније до овере шестог семестра (односно пре пријаве последњег испита).

Ментор и студент договарају тему завршног рада која је повезана са садржајем предмета који наставник изводи на студијском програму. Дакле, студент размишља о наслову и теми и пријављује је код професора који му је предавао предмет из чије области је изабрао тему.

На сајту школе се налазе Процедуре израде завршног рада које је потребно прочитати и у оквиру којих се студенти могу информисати о изгледу, форми и техничким упутствима израде рада. Процедуре су постављене и код мене на Мудл платформи, испод овог документа.

**Први корак**

Студент штампа Образац 1 из Процедура израде завршног рада (**обострано** штампа Пријава теме завршног рада и Записник комисије) и са тим папиром долази код изабраног ментора да дефинишу тему завршног рада и да ментор својим потписом на обрасцу одобри тему.

**Други корак**

Студент носи потписан образац са дефинисаном темом у студентску службу, плаћа таксу за пријаву завршног рада и чека формирање Комисије.

**Трећи корак**

У року од 7-10 дана од дана пријаве теме на сајту Школе се објављују одобрене теме завршних радова, где се студент информише и о Комисији. – Студенти прате сајт школе!

**Четврти корак**

После одобравања теме и формирања Комисије за одбрану рада студент се договара са ментором око упутства и структуре за израду завршног рада. Када сам ја ментор структура рада одговара структури семинарских радова из предмета из чије области је завршни рад. Поред структуре за семинарске радове сваки завршни рад мора да има производни микс дестинације (табеларно приказани облици туризма који су приоритетни на неком простору) или производни микс спортског туризма (модерне и традиционалне спортове који се реализују на неком простору) и Свот анализу дестинације или облика туризма. Више о овоме можете погледати у оквиру упутстава за израду семинарских радова који су постављени код мене на страници.

**Пети корак**

Написан рад, уређен према упутствима и технички сређен, шаље се мени путем мејла на увид. Када Вам вратим рад са предлозима и сугестијама за измену, Рад исправите у складу са тим, а затим га шаљете осталим члановима Комисије (о којима сте се информисали путем сајта Школе). Када оба члана Комисије прочитају рад и предложе измене и допуне, измењен и допуњен рад, дакле коначну верзију можете да штампате.

**Шести корак**

Када одштампате рад, пошаљете ми мејл са захтевом да утврдимо датум одбране завршног рада. Оквирно се договарамо око датума, а затим ја утврдим датум и време са осталим члановима Комисије.

Када Вам пошаљем мејл да смо потврдили датум и време одбране, долазите код мене у термину консултација са обрасцем ПРИЈАВА ЗА ПОКРЕТАЊЕ ПОСТУПКА ОЦЕНЕ И ОДБРАНЕ ЗАВРШНОГ РАДА (који можете узети у студентској служби). Уписујемо датум и време одбране и потписан образац и одштампан рад (1 примерак тврдо укоричен) носите у студентску службу. Остале примерке доносите на одбрану рада.

**Седми корак**

Рад се брани уз PowerPoint презентацију, која се доноси на флешу, у трајању од 10так минута. Брани се јавно, пред члановима комисије и Вашим рођацима или пријатељима (тренутно је дозвољено 5 чланова публике). На одбрану доносите индекс и пријаву за испит.

др Бојана Ковачевић Берлековић